กรมอุตุนิยมวิทยาออกประกาศฉบับที่ 10 แจ้งเตือน 32 จังหวัดรับมือพายุฤดูร้อนวันนี้ ขณะที่การตรวจวัดอุณหภูมิสูงสุดวานนี้อยู่ที่จังหวัดลพบุรีวัดได้ 40.9 องศาเซลเซียส
นางสาวชมภารี ชมภูรัตน์ อธิบดีกรมอุตุนิยมวิทยา กล่าวว่า ได้ออกประกาศพายุฤดูร้อน ฉบับที่ 10 จากผลกระทบของมวลอากาศเย็นกำลังปานกลางจากประเทศจีนแผ่ปกคลุมด้านตะวันออกของภาคตะวันออกเฉียงเหนือและทะเลจีนใต้  ที่ทำให้มีลมใต้และลมตะวันออกเฉียงใต้พัดนำความชื้นจากอ่าวไทยและทะเลจีนใต้เข้ามาปกคลุมประเทศไทยตอนบนปะทะกับอากาศร้อนถึงร้อนจัดหลายพื้นที่ ทำให้เกิดพายุฝนฟ้าคะนอง ลมกระโชกแรง และมีลูกเห็บตกบางแห่ง อาจมีฟ้าผ่าเกิดขึ้นได้บางพื้นที่ในวันนี้ จึงแจ้งเตือนประชาชนในพื้นที่ภาคเหนือ ภาคตะวันออกเฉียงเหนือ  ภาคตะวันออก ภาคกลางรวมถึงกรุงเทพมหานครและปริมณฑลรวม 32 จังหวัดเตรียมพร้อมมือพายุฤดูร้อน  สำหรับการตรวจวัดอุณหภูมิสูงสุดจากสถานีวัดของกรมอุตุนิยมวิทยาวานนี้ (28 มี.ค.66) พบว่า อุณหภูมิสูงสุดอยู่ที่ภาคกลางที่ตำบลบัวชุม อำเภอชัยบาดาล จังหวัดลพบุรีวัดได้ 40.9 องศาเซลเซียส รองลงมาภาคเหนือที่อำเภอเมือง จังหวัดเพชรบูรณ์วัดได้ 40.7 องศาเซลเซียส ภาคตะวันออกเฉียงเหนือที่อำเภอเมือง จังหวัดชัยภูมิ วัดได้ 39 องศาเซลเซียส เช่นเดียวกับภาคตะวันออกที่อำเภอเมือง จังหวัดปราจีนบุรี วัดได้ 39 องศาเซลเซียสเช่นกัน ส่วนกรุงเทพมหานครและปริมณฑลที่อำเภอคลองหลวง จังหวัดปทุมธานี วัดได้ 37.8 องศาเซีลเซียส  ขณะที่ภาคใต้ฝั่งตะวันออก ที่อำเภอพระแสง จังหวัดสุราษฎร์ธานี วัดได้ 37.5 องศาเซลเซียส และภาคใต้ฝั่งตะวันตก ที่อำเภอเมือง จังหวัดระนอง 37.3 องศาเซลเซียส